Ռեգուլյար ինսուլին

Ռեգուլյար ինսուլին, հայտնի է նաև չեզոք ինսուլին, լուծելի ինսուլին, կարճ ազդեցության ինսուլինի տարատեսակ, օգտագործվում է տիպ 1 շաքարային դիաբետի, տիպ 2 շաքարային դիաբետի, գեստացիոն դիաբետի և շաքարային դիաբետի բարդությունների՝ դիաբետիկ կետոացիդոզի, հիպերօսմոլյար հիպերգլիկեմիկ վիճակի բուժման նպատակով։ Այն նաև կիրառվում է գլյուկոզի հետ միասի՝ հիպերկալեմիան ( արյան մեջ կալիումի բարձր քանակություն) շտկելու նպատակով։ Սովորաբար կիրառվում է ենթամաշկային ներարկումների տեսքով, բայց կարելի է նաև կիրառել ներերակային կամ միջմկանային ներմուծման ձևով։ Սովորաբար ազդեցությունը սկսվում է 30 րոպե անց և տևում 8 ժամ։

Հիմնականում հանդիպող կողմնակի ազդեցություններից է հիպոգլիկեմիայի առաջացումը (արյան մեջ գլյուկոզի ցածր պարունակություն)։ Մյուս կողմնակի ազդեցություններից են՝ ներարկման տեղում ցավը կամ մաշկային փոփոխությունները, հիպոկալեմիան (արյան մեջ կալիումի ցածր քանակություն) և ալերգիկ ռեակցիաները։ Կիրառումը հղիության ընթացքում համեմատաբար ապահով է երեխայի համար։ Ռեգուլյար ինսուլինը կարելի է ստանալ խոզերի կամ կովերի ենթաստամոքսային գեղձի բջիջներից։ Մարդկային ինսուլիններն ստանում են կա՛մ խոզի ինսուլինը փոփոխելու միջոցով, կա՛մ ռեկոմբինատ տեխնոլոգիաներով։

Ինսուլինն առաջին անգամ, որպես դեղամիջոց օգտագործվել է 1922 թվականին Կանադայում՝ Չարլզ Բեսթի և Ֆրեդերիկ Բանտինգի կողմից։ Ինսուլինը Աջողջապահության Համաշխարհային Կազմակերպության կենսական դեղամիջոցների ցանկում է։ 2017 թվականի տվյալներով ինսուլինը ԱՄՆ-ում 209-րդ ամենահաճախ նշանակված դեղամիջոցն էր՝ ավելի քան 2 միլիոն նշանակում։ 2020 թվականի տվյալներով մարդու ինսուլինի համադրությունը ինսուլին իզոֆանի հետ Միացյալ Նահանգներում 246-րդ ամենաշատ նշանակված դեղամիջոցն է եղել՝ ավելի քան 2 միլիոն նշանակումներով։

Կիրառում
Ռեգուլյար ինսուլինը երկարաժամկետ կիրառվում է շաքարային դիաբետի ժամանակ։ Այն համարվում է դիաբետի շտապ բուժօգնություն պահանջող երկու վիճակների՝ դիաբետիկ կետոացիդոզի և հիպերօսմոլյար հիպերգլիկեմիկ վիճակի, առաջին ընտրության դեղամիջոց։ Գկյուկոզի հետ միասին կարող է օգտագործվել նաև հիպոկալեմիայի ժամանակ։

Կողմնակի ազդեցություններ
Կողմնակի ազդեցություններից են՝ հիպոգլիկեմիան (արյան մեջ գլյուկոզի ցածր պարունակություն), ներարկման տեղում ցավը կամ մաշկային փոփոխությունները, հիպոկալեմիան (արյան մեջ կալիումի ցածր քանակություն) և ալերգիկ ռեակցիաները։

Արտադրող
Հումուլինը կենսասինթետիկ մարդկային ինսուկինի խմբի բրենդային անունն է, այն ստացվում է լաբորատորիայում՝ Escherichia coli բակտերիաների շտամից, որոնք ռեկոմբինանտ ԴՆԹ-ով գենետիկորեն փոփոխվում են՝ կենսասինթետիկ մարդկային ինսուլին արտադրելու համար։ Հումուլին R-ը կազմված է ցինկ-ինսուլին բյուրեղներից, որոնք գտնվում են մաքուր հեղուկում լուծված վիճակում։

Ձևակերպումներ
Ռեգուկյար ինսուլինը տարբեր անվանումներով վաճառվում է բազում արտադրողների կողմից։

Eli Lilly ընկերության կոզմից արտադրվում է՝
 Հումուլին R (Ռեգուլյար մարդկային ներարկումայինինսուլին [rDNA])՝ կարճ ազդող ինսուլին է, մյուս ինսուլինների համեմատությամբ ունի ավելի կարճատև ազդեցություն։
 Հումուլին R Ռեգուկյար U-500 (խտացված) մարդկային ներարկումային ինսուլին, USP (rDNA), Հումուլին R-ի (500 units/mL) խտացված տարբերակն է։
 Հումուլին 70/30 (70% մարդկային ինսուլին իզոֆանի սուսպենզիա, 30% մարդկային ներարկումային ինսուլին [rDNA])՝ ինսուլինի խարնուրդ է։ Այն միջին ազդեցությամբ ինսուլին է, համակցված Հումուլինի ազդեցության սկզբի հետ։
 Հումուլին 50/50 (50% մարդկային ինսուլին իզոֆանի սուսպենզիա, 50% մարդկային ներարկումային ինսուլին [rDNA origin])՝ ինսուլինի խառնուրդ է. Այն միջին ազդեցությամբ ինսուլին է, համակցված Հումուլինի ազդեցության սկզբի հետ։
Մեծ Բրիտանիայում արտադրվում է՝
 Ակտրապիդ
 Հումուլին S
 Ինսուման Ռապիդ

Ծանոթագրություններ

Արտաքին հղումներ
 
 

Առողջապահության համաշխարհային կազմակերպության հիմնական դեղեր